
ИЗВЕШТАЈ ТИМА ЗА ПРОЈЕКТЕ И ПАРТНЕРСТВА

На крају школске 2024/25. године

СЕПТЕМБАР/ОКТОБАР
	
· Присуство на ТЦА контактном семинару „Key enablers of a transforming digital education ecosystem” у Риги у Летонији. Осим занимљивог увида у савремене трендове у настави, процес дигитализације и развој дигиталног екосистема у школском окружењу, Весна Алексић, имала је прилику да представи нашу школу и размени идеје са више од 100 учесника из 17 европских земаља на тему дигиталног благостања и употребе вештачке интелигеције у наставном процесу. 
· Екуменска хуманитарна организација организовала је радионицу од 13. до 15. септембра у Аранђеловцу. Учесници радионице били су и ученици наше школе. Поменута организација је на почетку школске 2024/25. године донирала средства у вредности од 80 000 динара за куповину и подршку ученицима који су слабијег материјалног стања. Уз консултације са одељенским старешимама, Мирјана Живковић, педагог школе, поделила је наставна средства у матичној школи и издвојеним одељењима.

НОВЕМБАР/ДЕЦЕМБАР

· Учешће на годишњем састанку екошколских координатора у оквиру међународног програма Еко-школе. Састанак под називом „Климатске промене и заштита животне средине“, одржао се у Београду, a бавио се значајним актуелним еколошким питањима. Том приликом, као један од примера добре праксе, наставница Весна Алексић, представила је нашу школу и бројне еко-активности којима се наша школа бави. 
· Одржана новогодишња радионица Клуба за девојчице и подела пакетића за учеснице. Клуб окупља15 девојчица, и једном месечно се одржавају радионице с циљем подршке и оснаживања девојчица у наставку образовања.


ЈАНУАР-ФЕБРУАР

· ЕТВИНИНГ ПРОЈЕКАТ „Учинимо граматику забавном!" 
 Координатори пројекта су наставнице енглеског и српског језика, Весна Жаке и Горана Милосављевић.

МАРТ
· И ове школске године школа наставља сарадњу са ЕХОМ. Пројекат се реализује у Старом Селу и Бресју. 
· Четворо ученика наше школе (7. и 8. разреда) учествоваће на кампу за вршњачке едукаторе у Врњачкој Бањи, у оквиру пројекта „Социјална инклузија за достојанствен живот Рома и других осетљивих особа у Србији 2023-2026” који спроводи Екуменска хуманитарна организација, у пратњи педагошког асистента  и једног наставника наше школе. 

· ПРОСЛАВА ДАНА ФРАНКОФОНИЈЕ

У четвртак, 21. марта 2025. године, ученици наше школе заједно са својим наставницама француског језика, Весном Алексић и Славицом Барјактаревић, учествовали су у прослави Дана франкофоније у организацији Француског института. 

· ЕТВИНИНГ ОЗНАКА ЗА ОСНОВНУ ШКОЛУ ,,КАРАЂОРЂЕ" по трећи пут.

· У марту је предат Еразмус пројекат на тему Инклузија. Координатор пројекта је Турска са укупно десет партнера.

АПРИЛ
· НАСТAВАК САРАДЊЕ ОСНОВНЕ ШКОЛЕ „ КАРАЂОРЂЕ“ СА ЕКУМЕНСКОМ ОРГАНИЗАЦИЈОМ
Наша школа је у Новом Саду потписала нови уговор о сарадњи са Екуменском хуманитарном организацијом ( ЕХО). Овогодишњи пројекат представља наставак прошлогодишњег успешног пројекта, а његов назив је „Весела учионица 2“.
Пројектним активностима биће пружена подршка ученицима и њиховим родитељима или старатељима из нестимулативних средина, као и ученицима којима српски језик није матерњи. Ово укључује ученике различитих националности - Кинезе, Русе, Енглезе и друге –  који се сваке године уписују у нашу школу.

· Обележен је Светски дан књиге. У оквиру обележавања ученици од шестог до осмог разреда су одржали презентацију о Канади, а у оквиру обележавања Дана франкофоније. Ученици од трећег до шестог разреда су учествовали у квизу који је био оријентисан ка подстицању развијања навика читања. Активност су реализовале Весна Алексић и Гордана Радовановић.

МАЈ

· ОБУКА ЗА НАСТАВНИКЕ У ОКВИРУ ЕКО-ШКОЛЕ
 Назив обуке је „Управљање ризицима у сектору воде, санитације и микропластике у региону Балкана". Обуку су реализовале: Наташа Доковска, новинар за људска права (Северна Македонија), Александра Младеновић, председница удружења Амбасадори одрживог развоја (Србија) и Бистра Михајлова, представница удружења Жене ангажовне за будућност ( Немачка). Разговарало се о тренутном стању о овим питањима и подизању свести у школама и са ученицима на ове теме.



· Атеље Бирам француски
Нашу школу у Великом Орашју су посетили Мелина и Венсен, стажисти из Француске. Они су у оквиру програма Бирам француски који организује Француски институт, одржали радионице на тему спорта са ученицима од трећег до седмог разреда. Ученици су уживали у активностима, научили нове називе за спорт на француком језику и имали прилике да разговарају са изворним говорницима. Организатор активности наставница француског језика, Весна Алексић.


ЈУН

· Пројекат „Опасуљи се“ у коме учествују ученици од 1. до 4. разреда Основне школе „ Карађорђе” у Великом Орашју са својим учитељицама, а у сарадњи са Институтом за биолошка истраживања Београд. Циљ пројекта је упознавање биљке пасуља, фазама у његовом развоју и бубицом жижак која га напада кроз истраживање као методом учења.
Од Института за ратарство Нови Сад крајем априла ове године стигло је семе три сорте пасуља и то: балкан, сремац и НС шарени. Планиран је и други део пројекта када је задатак да ученици заједно са родитељима пронађу непрскани пасуљ и прате појаву жишка у њему, а затим да истражују које сорте пасуља се сеју данас у нашим крајевима, а које су се сејале у време њихових бака и дека; која се јела спремају (рецепти), игре (“мице”), изреке, пишу песме, цртају цртеже и стрипове, праве мозаике од разнобојног семена пасуља итд.
Током септембра планирана је посета сарадника из Инститита за биолошка истраживања Београд који ће донети микроскоп (посмтрање жишка) и друштвену игру “Опасуљи се”, те разговарати о току и резултатима пројекта.


Записничар: Весна Ракобрадовић Милошевић






